Ammattininja voi tienata vuodessa noin 73 000 euroa eli yli 6 000 euroa kuukaudessa. Siitä huolimatta tunnetussa ninjakaupungissa on ninjakato.

Ninjat toimivat keskiajalla muun muassa palkkasotureina.

Niiden merkitys japanilaisessa kulttuurissa on suuri.

Nyt ninjoja on liian vähän.

Turistit voivat kehittää ninjataitojaan ninjakeskuksen tehtäväradoilla Igassa. EPA/AOP

Elektroniikkakeskittymät, värivalojen täyttämä Tokio, uskomattomat temppelit - ja toki ne ninjat.

Nämä ovat asioita, joita Japanista voi äkkiseltään tulla mieleen. Tulevaisuudessa ninjat voi tosin joutua vetämään listalta pois. Maa nimittäin kärsii tällä hetkellä poikkeuksellisesta ninjakriisistä.

Kyllä, ninjakriisistä.

Maan tunnetuimpana " ninjakaupunkina " pidetään Keski-Japanissa sijaitsevaa noin sadan tuhannen asukkaan Igan kaupunkia. Ninjat ovat tuoneet kaupunkiin merkittävästi turismia. Turistit ovat luonnollisesti halunneet nähdä aitoja ninjoja heidän kotiseudullaan, jotta tunnelma ja kokemus olisivat mahdollisimman autenttisia. Ninjat ovat esiintyneet kaupungilla muun muassa vuosittain järjestettävän festivaalin yhteydessä. Festivaalin aikana kaupungissa vierailee Reutersin mukaan noin 30 000 turistia.

Yhdysvaltalaisen NPR:n mukaan kaupunki ja etenkin sen ninjatapahtuma on ajautunut suuriin vaikeuksiin: halukkaita ninjoja - tai siis ninjojen esittäjiä - ei ole enää tarpeeksi.

Ninja tarkoitti alun perin henkilöä, joka harjoitti ninjutsu-nimistä taistelulajia. Keskiajalla ninjat toimivat vakoojina, salamurhaajina ja palkkasotureina.

Iso palkka ei riitä

Ammattininjat voivat tienata NPR:n mukaan jopa noin 73 000 euroa vuodessa. Kuukausitasolla tällöin puhutaan yli 6 000 euron liksasta - eli vain hieman vähemmän kuin kunnalla työskentelevä lääkäri tienaa Suomessa keskimäärin.

Japanin mittapuulla palkka on suhteellisesti kovempi kuin mitä se Suomessa olisi, sillä maan keskipalkka on vuositasolla muutaman tonnin pienempi kuin Suomessa.

Isosta palkasta huolimatta ninjan toimiin ei riitä halukkaita. Syynä on Business Insiderin mukaan Igan kaupungin väkiluvun vähentyminen eli autioituminen - mikä tuntuu suomalaisittain kummalliselta, sillä kaupunki lukeutuisi vajaalla sadalla tuhannella asukkaalla Suomen väkirikkaimpien kaupunkien Top 10 -listalle. Toisaalta Japanissa moisella asukasmäärällä Iga on vain pieni kyläpahanen.

Isot kaupungit vievät nuoret

Igan kaupunki kärsii samanlaisesta ongelmasta kuin monet Suomen pienet kaupungit ja kunnat. Nuoret suuntaavat isoihin kaupunkeihin, jolloin paikkakunnalle jäävän populaation keski-ikä nousee nousemistaan. Esimerkiksi miljoonakaupunki Osakaan on Igasta alle sadan kilometrin matka.

Lisäksi Japanissa on positiivinen ongelma, joka kääntyy negatiiviseksi pienempiä kaupunkeja ajatellen. Maan työttömyysprosentti on vain 2,5, kun Suomessa työttömiä oli helmikuussa 8,4 prosenttia. Käytännössä tämä tarkoittaa sitä, että mikäli japanilaisnuori haluaa muuttaa kotikaupungistaan Igasta vaikkapa Osakaan, hän tulee hyvin todennäköisesti saamaan metropolialueelta työpaikan.

Japanissa vierailleiden turistien määrä nousi vuonna 2017 peräti 20 prosentilla vuoteen 2016 verrattuna. Jotta turistit vierailisivat myös Igassa, kaupunki tarvitsisi ninjoja esiintymään turisteille.

Vuosittainen ninjatapahtuma järjestettiin Igassa huhti-toukokuun vaihteessa. Kaupunginjohtaja Sakae Okamoto kertoo NRP:lle, että kaikki olivat tuolloin pukeutuneet ninjoiksi ja kävelleet kaupungilla ninja-asuissa.

- Mutta minusta tuntui, ettei se riitä, Okamoto sanoo.

Kenties viimeinen oljenkorsi on Japanin hallituksen suunnitelma rakennuttaa uusi ninjamuseo Igaan.